**Orb de primăvară**

*Daniela Bălăuță*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A uitat toaca să bată

Prințul orb de primăvară

Pe cai verzi vrea să străbată

Lunci amare și de ceară.

Învârtind săgeata coaptă

În minunile din stâncă

Toarnă mări în ochi de șoaptă

Și își vinde pace-adâncă.

Flori cu frunzele întoarse

Îi zâmbesc meschin în noapte

Lumânări de lacrimi stoarse

Alb îi înfloresc în spate.

Răzvrătit în somnul gurii

Taie stelele cu luna

În tăcerea lung-a urii

Toaca bate-acum întruna.